### Projekts

LATVIJAS REPUBLIKAS MINISTRU KABINETS

2011.gada \_\_.\_\_\_\_\_\_\_ Noteikumi Nr.\_\_

Rīgā (prot. Nr. .§)

**Noteikumi par darbības programmas „Cilvēkresursi un nodarbinātība” papildinājuma 1.3.1.1.6.apakšaktivitāti „Atbalsts darba vietu radīšanai”**

Izdoti saskaņā ar

Eiropas Savienības struktūrfondu

un Kohēzijas fonda vadības likuma

18.panta 10.punktu

**I. Vispārīgie jautājumi**

1. Noteikumi nosaka:

1.1. kārtību, kādā īsteno darbības programmas „Cilvēkresursi un nodar­binātība” papildinājuma 1.3.prioritātes „Nodarbinātības veicināšana un veselība darbā” 1.3.1.pasākuma „Nodarbinātība” 1.3.1.1.aktivitātes „Darbaspējas vecuma iedzīvotāju konkurētspējas paaugstināšana darba tirgū, tai skaitā nodarbināto pārkvalifikācija un aktīvie nodarbinātības pasākumi” 1.3.1.1.6.apakšaktivitāti „Atbalsts darba vietu radīšanai” (turpmāk – aktivitāte);

1.2. Eiropas Sociālā fonda projektu (turpmāk – projekts) iesniegumu vērtēšanas kritērijus;

1.3. prasības Eiropas Sociālā fonda aktivitātes projekta iesniedzējam (turpmāk – projekta iesniedzējs);

1.4. atbildīgo iestādi un sadarbības iestādi, kompetences sadalījumu starp šīm iestādēm un sadarbības kārtību;

1.5. atbildīgās iestādes un sadarbības iestādes funkcionālās padotības formu.

2. Eiropas Sociālā fonda finansējumu (turpmāk – finansējums) šīs aktivitātes ietvaros sniedz saskaņā ar Komisijas 2008.gada 6.augusta Regulu (EK) Nr.[800/2008](http://pro.nais.lv/naiser/esdoc.cfm?esid=32008R0800), kas atzīst noteiktas atbalsta kategorijas par saderīgām ar kopējo tirgu, piemērojot Līguma 87. un 88.pantu (vispārējā grupu atbrīvojuma regula) (Eiropas Savienības Oficiālais Vēstnesis, 2008.gada 9.augusts, Nr. L 214) (turpmāk – Komisijas regula Nr.[800/2008](http://pro.nais.lv/naiser/esdoc.cfm?esid=32008R0800)).

3. Aktivitātes mērķis ir veicināt jaunu darba vietu izveidi.

4. Aktivitātes mērķa grupa ir komersanti.

5. Aktivitātes ietvaros sasniedzamais uzraudzības rādītājs ir līdz 2013.gada beigām izveidotas 250 jaunas darba vietas.

6. Aktivitātes īstenošanas veids ir atklāta projektu iesniegumu atlase.

7. Aktivitātes īstenošanu nodrošina atbildīgā iestāde un sadarbības iestāde. Atbildīgā iestāde ir Ekonomikas ministrija (turpmāk – atbildīgā iestāde). Sadarbības iestāde ir valsts aģentūra „Latvijas Investīciju un attīstības aģentūra” (turpmāk – sadarbības iestāde). Sadarbības iestāde ir atbildīgās iestādes funkcionālā pārraudzībā.

8. Atbildīgās iestādes un sadarbības iestādes kompetence:

8.1. atbildīgās iestādes kompetence:

8.1.1. nodrošina aktivitātes īstenošanu, uzraudzību un kontroli, tai skaitā piemēro Padomes 2006.gada 11.jūlija Regulas (EK) Nr. [1083/2006](http://eur-lex.europa.eu/LexUriServ/LexUriServ.do?uri=CONSLEG:2006R1083:20070101:LV:HTML), ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr. [1260/1999](http://eur-lex.europa.eu/LexUriServ/LexUriServ.do?uri=OJ:L:1999:161:0001:001:LV:HTML) (turpmāk – Padomes Regula Nr. [1083/2006](http://eur-lex.europa.eu/LexUriServ/LexUriServ.do?uri=CONSLEG:2006R1083:20070101:LV:HTML)), 93.panta 1. un 2.punktā minēto principu aktivitātes līmenī;

8.1.2. sniedz sabiedrībai informāciju un nodrošina publicitāti saskaņā ar normatīvajiem aktiem, kas nosaka kārtību, kādā Eiropas Savienības struktūrfondu un Kohēzijas fonda vadībā iesaistītās institūcijas un Eiropas Savienības fondu finansējuma saņēmēji nodrošina Eiropas Savienības fondu publicitāti un vizuālās identitātes prasību ievērošanu, kā arī publisko informāciju par šo fondu projektiem, jautājumos, kas saistīti ar aktivitātes īstenošanu;

8.1.3. izstrādā projektu iesniegumu vērtēšanas kritērijus;

8.2. sadarbības iestādes kompetence:

8.2.1. izveido projektu iesniegumu vērtēšanas komisiju, tās sastāvu saskaņo ar atbildīgo iestādi un izstrādā vērtēšanas komisijas darbības kārtību;

8.2.2. pirms sākta projektu iesniegumu iesniegšana, izstrādā, apstiprina un publicē sadarbības iestādes tīmekļa vietnē (www.liaa.gov.lv) Eiropas Savienības fonda projektu iesniegumu atlases, vērtēšanas kārtību un vērtēšanas veidlapas aizpildīšanas metodiku, projektu iesniegumu vērtēšanas veidlapas, veidlapas aizpildīšanas metodiku un līguma paraugu par projekta īstenošanu;

8.2.3. atlasa projektu iesniegumus un nodrošina to vērtēšanu atbilstoši šo noteikumu 5.pielikumā minētajiem projekta iesniegumu vērtēšanas kritērijiem, nepieciešamības gadījumā pieprasot informāciju no citām institūcijām;

8.2.4. pieņem lēmumu par projekta iesnieguma apstiprināšanu, apstipri­nāšanu ar nosacījumu vai noraidīšanu un informē par to projekta iesniedzēju;

8.2.5. izvērtē un pieņem lēmumu par projekta grozījumiem atbilstoši līgumam par projekta īstenošanu un normatīvajiem aktiem par kārtību, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu;

8.2.6. saskaņā ar normatīvajiem aktiem, kas nosaka kārtību, kādā Eiropas Savienības struktūrfondu un Kohēzijas fonda vadībā iesaistītās institūcijas un Eiropas Savienības fondu finansējuma saņēmēji nodrošina Eiropas Savienības fondu publicitāti un vizuālās identitātes prasību ievērošanu, kā arī publisko informāciju par šo fondu projektiem,sniedz informāciju projekta iesniedzējam un finansējuma saņēmējiem;

8.2.7. slēdz līgumu par projekta īstenošanu ar finansējuma saņēmēju;

8.2.8. nodrošina aktivitātes īstenošanu, uzraudzību un kontroli, tai skaitā piemēro Padomes Regulas Nr. [1083/2006](http://eur-lex.europa.eu/LexUriServ/LexUriServ.do?uri=CONSLEG:2006R1083:20070101:LV:HTML) 93.panta 1. un 2.punktā minēto principu projektu līmenī;

8.2.9. analizē problēmas aktivitātes un projektu īstenošanā, kā arī sniedz atbildīgajai iestādei priekšlikumus, kā uzlabot aktivitātes un projektu īstenošanu;

8.2.10. pārbauda un apstiprina finansējuma saņēmēja maksājuma pieprasījumu un sagatavo izdevumu deklarāciju;

8.2.11. sniedz sabiedrībai informāciju un nodrošina publicitāti saskaņā ar normatīvajiem aktiem, kas nosaka kārtību, kādā Eiropas Savienības struktūrfondu un Kohēzijas fonda vadībā iesaistītās institūcijas un Eiropas Savienības fondu finansējuma saņēmēji nodrošina Eiropas Savienības fondu publicitāti un vizuālās identitātes prasību ievērošanu, kā arī publisko informāciju par šo fondu projektiem, nodrošina publicitāti jautājumos, kas saistīti ar aktivitātes ietvaros iesniegtajiem projektu iesniegumiem un projektiem;

8.2.12. nodrošina datu uzkrāšanu saskaņā ar normatīvajiem aktiem par Eiropas Savienības struktūrfondu un Kohēzijas fonda vadības informācijas sistēmas izveidošanas un izmantošanas jomā par projektu iesniegumiem un projektiem.

9. Aktivitāti finansē no Eiropas Sociālā fonda līdzekļiem. Aktivitātes ietvaros pieejamais Eiropas Sociālā fonda finansējums ir 3 000 000 lati un privātais līdzfinansējums ir 3 000 000 lati.

10. Sīkie (mikro), mazie un vidējie komersanti ir komersanti, kas atbilst Komisijas Regulas Nr.[800/2008](http://pro.nais.lv/naiser/esdoc.cfm?esid=32008R0800) 1.pielikuma 2.pantā noteiktajai definīcijai.

11. Lielie komersanti ir komersanti, kas atbilst Komisijas Regulas Nr.[800/2008](http://pro.nais.lv/naiser/esdoc.cfm?esid=32008R0800) 2.panta 8.punktā noteiktajai definīcijai.

12. Saistītās personas šo noteikumu izpratnē atbilst Komisijas Regulas Nr.[800/2008](http://pro.nais.lv/naiser/esdoc.cfm?esid=32008R0800) 1.pielikuma 3.pantā noteiktajai definīcijai.

13. Projekta īstenošanas vieta šo noteikumu izpratnē ir vieta, kur projekta iesniedzējs ražo savu produkciju vai sniedz pakalpojumus.

**II. Projekta iesniedzējam noteiktās prasības**

14. Projekta iesniedzējs var pretendēt uz finansējumu, ja tas ir Latvijā reģistrēts komersants.

15. Uz finansējumu nevar pretendēt, ja:

15.1. projekta iesniedzējs citu Eiropas Savienības struktūrfondu projektu īstenošanas laikā sadarbības iestādei un atbildīgajai iestādei sniedzis nepatiesu informāciju vai tīši maldinājis saistībā ar Eiropas Savienības struktūrfondu līdzfinansēto projektu īstenošanu;

15.2. projekta iesniedzēja interesēs fiziska persona ir izdarījusi noziedzīgu nodarījumu, kas skāris Latvijas Republikas vai Eiropas Savienības finanšu intereses, un projekta iesniedzējam saskaņā ar Krimināllikumu ir piemēroti piespiedu ietekmēšanas līdzekļi;

15.3. papildus atbalstam darba algas izmaksu segšanai, projekta iesniedzējs ir saņēmis vai plāno saņemt atbalstu par šo noteikumu ietvaros noteiktajām darba vietu izveides investīcijām citu aktivitāšu ietvaros no vietējiem, reģionālajiem, valsts vai Eiropas Savienības struktūrfondu līdzekļiem, izņemot šo noteikumu 30.punktā noteikto;

15.4. projekta iesniedzējs atbilst grūtībās nonākuša lielā komersanta statusam. Grūtībās nonācis lielais komersants ir komersants, kuram:

15.4.1.  ar tiesas spriedumu ir pasludināts maksātnespējas process vai ar tiesas spriedumu tiek īstenots tiesiskās aizsardzības process, vai ar tiesas lēmumu tiek īstenots ārpustiesas tiesiskās aizsardzības process, tas atrodas sanācijas procesā vai tā saimnieciskā darbība ir izbeigta;

15.4.2. zaudējumi pārsniedz pusi no pamatkapitāla un pēdējo 12 mēnešu laikā zaudējumi pārsniedz ceturtdaļu no pamatkapitāla;

15.4.3. saskaņā ar pēdējo divu noslēgto finanšu gadu finanšu pārskatiem tam ir novērojamas grūtībās nonākuša saimnieciskās darbības veicēja pazīmes – zaudējumu pieaugums, apgrozījuma samazināšanās, naudas plūsmas sama­zināšanās, parādu pieaugums, procentu likmju celšanās, gatavās produkcijas krājumu pieaugums, zems likviditātes koeficients, krītoša vai nulles aktīvu vērtība;

15.4.4. nav iespēju nosegt zaudējumus no saviem līdzekļiem vai ar līdzekļiem, ko tas spēj iegūt no sava īpašnieka vai kreditoriem, un tas nespēj apturēt zaudējumus, kuri bez valsts iestāžu ārējās iejaukšanās īstermiņā vai vidējā termiņā gandrīz noteikti izraisīs komercsabiedrības nespēju turpināt darbību;

15.5. projekta iesniedzējs ir pārkāpis šo noteikumu vai citu normatīvo aktu nosacījumus Eiropas Savienības fondu jomā;

15.6. uz projekta iesniedzēju attiecas līdzekļu atgūšanas rīkojums, kas minēts Komisijas regulas Nr. 800/2008 1.panta 6.punka „a” apakšpunktā;

15.7. projekta iesniedzējs atbilst grūtībās nonākuša sīkā (mikro), mazā vai vidējā komersanta statusam, saskaņā ar Komisijas regulas Nr. [800/2008](http://eur-lex.europa.eu/LexUriServ/LexUriServ.do?uri=OJ:L:2008:214:0003:01:LV:HTML) 1.panta 7.punktā noteikto definīciju;

15.8. projekta iesniedzējs ir sodīts par Latvijas Administratīvo pārkāpumu kodeksa 189.2 panta trešajā daļā minētā administratīvā pārkāpuma izdarīšanu vai tam ir piemēroti piespiedu ietekmēšanas līdzekļi par Krimināllikuma 280.panta otrajā daļā minētā noziedzīgā nodarījuma izdarīšanu.

16. Projekta iesniedzējam ir īpašuma tiesības uz īpašumu, tai skaitā zemi, kurā veic investīcijas. Īpašuma tiesības apliecina projekta iesniedzēja noslēgts nekustamā īpašuma pirkuma līgums ar nogaidu tiesību vai projekta iesniedzēja zemesgrāmatā reģistrētas ilgtermiņa nomas tiesības (vismaz vēl trīs gadus pēc projekta īstenošanas pabeigšanas projekta iesniedzējiem, kuri atbilst sīko (mikro), mazo un vidējo komersantu statusam, bet piecus gadus pēc projekta īstenošanas pabeigšanas projekta iesniedzējiem, kuri atbilst lielo komersantu statusam). Īpašums, kurā veic investīcijas, atrodas Latvijas Republikas teritorijā.

**III. Atbalstāmās un neatbalstāmās darbības**

17. Aktivitātes ietvaros atbalstāmā darbība ir jaunu darba vietu radīšana, ja:

17.1. projekta rezultātā ir pieaudzis finansējuma saņēmēja darbinieku skaits vismaz par 50 darbiniekiem, kuri tiek nodarbināti uz pilnu slodzi, salīdzinājumā ar vidējo rādītāju par iepriekšējiem 12 mēnešiem pirms noslēgts līgums par projekta īstenošanu ar sadarbības iestādi;

17.2. izveidotās darba vietas tiek saglabātas sīkiem (mikro), maziem un vidējiem komersantiem vismaz trīs gadus pēc projekta īstenošanas pabeigšanas un lieliem komersantiem vismaz piecus gadus pēc projekta īstenošanas pabeigšanas;

17.3. vismaz 50 jaunizveidoto darba vietu darba ņēmēja mēneša vidējie neto darba ienākumi projekta īstenošanas laikā un sīkiem (mikro), maziem un vidējiem komersantiem vismaz trīs gadus pēc projekta īstenošanas pabeigšanas un lieliem komersantiem vismaz piecus gadus pēc projekta īstenošanas pabeigšanas ir ne mazāki kā 120% no darba ņēmēju vidējiem darba ienākumiem valstī pirmajos trijos gada ceturkšņos pēdējo četru gada ceturkšņu periodā pēc Valsts ieņēmumu dienesta apkopotajiem datiem, kas publicēti Valsts ieņēmumu dienesta mājas lapā internetā;

17.4. projekta iesniedzējs ir veicis investīcijas (saskaņā ar šo noteikumu 22.punktu), kas ir tieši saistītas ar jaunu darba vietu izveidi;

17.5. projekta iesniedzēja saistīto personu grupas kopējā bilances vērtība nav vismaz 250 000 000 latu, tad projekta iesniedzējam jāveic darba vietu izveides investīcijas vismaz 3 500 000 latu apmērā;

17.6. projekta iesniedzēja saistīto personu grupas kopējā bilances vērtība ir vismaz 250 000 000 latu, tad darba vietu izveides investīcijas ietver vismaz 1 000 latus par katru jaunizveidoto darba vietu.

18. Ja darba vietu izveides investīcijas ietver jaunu iekārtu (un aprīkojuma) iegādi, tad jaunajām iekārtām (un aprīkojumam) jābūt uzstādītām un jādarbojas šo noteikumu 16.punktā minētajā īpašumā.

**IV. Attiecināmās un neattiecināmās izmaksas**

19. Aktivitātes ietvaros attiecināmas ir šādas izmaksas:

19.1 jaunizveidoto darba vietu darbinieku neto darba samaksas izmaksas (ieskaitot slimības naudu (darb­nespējas lapa A, kuru apmaksā darba devējs), ikgadējo atvaļinājumu, atvaļinājuma kompensāciju) par periodu, kas nepārsniedz 24 mēnešus no attiecīgās jaunās darba vietas izveides brīža;

19.2. jaunizveidoto darba vietu darbinieku apmācību izmaksas, kas noteiktas saskaņā ar Komisijas Regulas Nr.[800/2008](http://pro.nais.lv/naiser/esdoc.cfm?esid=32008R0800) 39.panta 4.punkta a) b) c) d) apakšpunktiem, šādiem apmācību veidiem:

19.2.1. speciālās mācības saskaņā ar Komisijas Regulas Nr.[800/2008](http://pro.nais.lv/naiser/esdoc.cfm?esid=32008R0800) 38.panta 1.punktā noteikto definīciju;

19.2.2. vispārējās mācības saskaņā ar Komisijas Regulas Nr.[800/2008](http://pro.nais.lv/naiser/esdoc.cfm?esid=32008R0800) 38.panta 2.punktā noteikto definīciju;

19.3. pievienotās vērtības nodoklis, ja projekta iesniedzējs to nevar atgūt atbilstoši normatīvajiem aktiem nodokļu politikas jomā, šo noteikumu 19.2.punktā minētajām jaunizveidoto darba vietu darbinieku apmācībām.

20. Šo noteikumu 14.punktā minētais projekta iesniedzējs nevar saņemt finansējumu par šo noteikumu 19.2.apakšpunktā minētajām attiecināmajām izmaksām, ja jaunizveidoto darba vietu darbinieki ir apmācīti 1.3.1.1.1. apakšaktivitātes „Atbalsts nodarbināto apmācībām komersantu konkurētspējas veicināšanai – atbalsts partnerībās organizētām apmācībām” un 1.3.1.1.4.apakšaktivitātes „Atbalsts nodarbināto apmācībām komersantu konkurētspējas veicināšanai – atbalsts komersantu individuāli organizētām apmācībām” ietvaros.

21. Darba vietu izveides investīcijas ietvert šādas izmaksu pozīcijas:

21.1. jaunu iekārtu (un aprīkojuma) iegādes izmaksas, kuras tieši nodrošina ražošanas vai pakalpojumu sniegšanas procesu projekta īstenošanas nozarē un kuras iekļautas finanšu pārskatos saskaņā ar normatīvajiem aktiem par grāmatvedību, kas nosaka un skaidro pamatlīdzekļu grāmatvedības uzskaiti un ar pamatlīdzekļiem saistītās informācijas uzrādīšanu finanšu pārskatos;

21.2. ēku un būvju būvniecības, rekonstrukcijas un renovācijas izmaksas, kuras nepieciešamas ražošanas procesu nodrošināšanai projektu īstenošanas nozarē un kuras iekļautas finanšu pārskatos saskaņā ar normatīvajiem aktiem par grāmatvedību, kuras saskaņā ar normatīvajiem aktiem par būvju klasifikāciju tiek klasificētas kā biroju ēkas, sakaru nodaļu ēkas, rūpnieciskās ražošanas ēkas un noliktavas, ārstniecības vai veselības aprūpes iestāžu ēkas, ielas un ceļi, sliežu ceļi, vietējās nozīmes cauruļvadi un kabeļi, ķīmiskās rūpniecības komersantu būves un iepriekš neklasificēti smagās rūpniecības komersanti.

22. Aktivitātes ietvaros darba vietu izveides investīcijas var uzsākt un šo noteikumu 19.punktā minētās attiecināmās izmaksas ir attiecināmas ar projekta iesnieguma iesniegšanu sadarbības iestādē.

23. Aktivitātes ietvaros neattiecināmas ir šādas izmaksu pozīcijas:

23.1. izmaksas, kuras radušās pēc līguma par projekta īstenošanu termiņa beigām vai kuru maksājumi veikti vēlāk nekā mēneša laikā pēc projekta īstenošanas termiņa beigām;

23.2. izmaksas, par kurām nav iesniegti finanšu līdzekļu izlietojumu apliecinoši dokumenti;

23.3. izmaksas, kuras minētas šo noteikumu 19.punktā, ja projekta ietvaros tiek nodarbināta persona, kas divu gadu laikā pirms projekta iesnieguma iesniegšanas dienas ir tikusi nodarbināta pie projekta iesniedzēja vai pie projekta iesniedzēja saistīto personu grupas;

23.4. projekta administratīvās izmaksas;

23.5. pievienotās vērtības nodoklis, ja projekta iesniedzējs to var atgūt atbilstoši normatīvajiem aktiem nodokļu politikas jomā.

24. Aktivitātes ietvaros finansē tikai tādas attiecināmās izmaksas, kuras tieši saistītas ar projekta ietvaros veiktajām darbībām, ir samērīgas, pamatotas un atbilst Padomes 2002.gada 25.jūnija Regulas (EK, EURATOM) Nr.1605/2002 par Finanšu regulu, ko piemēro Eiropas Kopienu vispārējam budžetam, prasībām.

**V. Finansējuma apmēra noteikšanas kārtība**

25. Maksimāli pieļaujamā finansējuma intensitāte:

25.1. 50 % no projekta kopējām attiecināmajām izmaksām  šo noteikumu 19.1. un 19.2.2.apakšpunktā  minētajām attiecināmajām izmaksām;

25.2. 25% no projekta kopējām attiecināmajām izmaksām šo noteikumu 19.2.1.apakšpunktā minētajā attiecināmajām izmaksām.

26. Maksimālais atbalsta finansējums no projekta kopējām attiecināmajām izmaksām ir 12 000 lati par katru jaunizveidoto darba vietu. Maksimālais atbalsta finansējums vienam projektam nepārsniedz 1 500 000 latus.

27. Maksimālais atbalsta finansējums:

27.1. šo noteikumu 19.1.apakšpunktā minētajām attiecināmajām izmaksām mēnesī ir ne vairāk kā 500 lati par katru jaunizveidoto darba vietu;

27.2. šo noteikumu 19.2.apakšapakšpunktā minētajām attiecināmajām izmaksām ir ne vairāk kā 500 lati par katru jaunizveidoto darba vietu. Minēto attiecināmo izmaksu kopsumma vienam projektam nevar pārsniegt Komisijas regulas Nr. 800/2008 6.panta 1.punkta „g” apakšpunktā minētos ierobežojumus.

28. Finansējuma saņēmējs, izmantojot savus resursus vai ārējo finansējumu, kas nav saistīts ar jebkādu komercdarbības atbalstu, projekta īstenošanā iegulda vismaz 30 % no projekta kopējām attiecināmajām izmaksām.

29. Ja projekta iesniedzējs ir lielais komersants, tam ir jāpamato finansējuma stimulējošā ietekme vismaz vienā no veidiem, kas minēti Komisijas regulas Nr. 800/2008 8.panta 3.punktā.

30. Piešķirto finansējumu šo noteikumu ietvaros attiecībā uz tām pašām attiecināmajām izmaksām var apvienot ar *de minimis* atbalstu, ja piešķirtais finansējums kopā ar *de minimis* atbalstu nepārsniedz maksimāli pieļaujamo reģionālā finansējuma intensitāti (sīkajiem (mikro) un mazajiem komersantiem – 70 %, vidējiem komersantiem – 60 % un lielajiem komersantiem – 50 % no projekta kopējām attiecināmajām izmaksām) neatkarīgi no tā, vai finansējums tiek sniegts no vietējiem, reģionālajiem vai valsts finanšu līdzekļiem.

**VI. Projektu iesniegumu atlases izsludināšana un projektu iesniegumu iesniegšana**

31. Sadarbības iestāde projektu iesniegumu iesniegšanu izsludina par visu aktivitātei pieejamo finansējumu.

32. Ja projekta iesniegumu atlases kārtā netiek noslēgti līgumi par projektu īstenošanu par visu aktivitātē pieejamo finansējumu, atlikušo finansējumu var novirzīt otrajai projektu iesniegumu atlases kārtai. Aktivitātes turpmāko projektu iesniegumu atlases kārtu organizē par aktivitātes ietvaros atlikušo finansējumu.

33. Paziņojumu par projektu iesniegumu iesniegšanu, iesniegšanas pārtraukšanu vai izbeigšanu sadarbības iestāde, saskaņojot ar atbildīgo iestādi, publicē:

33.1. laikrakstā „Latvijas Vēstnesis”;

33.2. sadarbības iestādes tīmekļa vietnē (www.liaa.gov.lv).

34. Paziņojumu par projektu iesniegumu iesniegšanu publicē, norādot kopējo pieejamo finansējumu, katras projektu iesniegumu atlases kārtas ietvaros pieejamo finansējumu un projektu iesniegumu iesniegšanas sākuma un beigu termiņu. Paziņojumā minētā informācija ir saistoša projekta iesniedzējam, sadarbības iestādei, atbildīgajai iestādei un vadošajai iestādei.

35. Lai pieteiktos finansējuma saņemšanai, projekta iesniedzējs sadarbības iestādē iesniedz projekta iesniegumu:

35.1. aizpildītu projekta iesnieguma veidlapu (1.pielikums);

35.2. papildus iesniedzamos dokumentus:

35.2.1. deklarāciju par projekta iesniedzēja atbilstību sīkā (mikro), mazā vai vidējā komersanta kategorijai, kas sagatavota saskaņā ar normatīvajiem aktiem, kas nosaka komercsabiedrību deklarēšanas kārtību atbilstoši mazajai (sīkajai (mikro)) vai vidējai komercsabiedrībai (ja projekta iesniedzējs šo noteikumu ietvaros pretendē uz finansējumu saskaņā ar sīkajiem (mikro), mazajiem un vidējiem komersantiem noteiktajām prasībām). Lai noteiktu projekta iesniedzēja statusu, tiek ņemti vērā tikai dati par pēdējo noslēgto finanšu gadu. Ja projekta iesniedzējam nav noslēgts finanšu gads, tiek ņemti vērā dati no operatīvā finanšu pārskata;

35.2.2. operatīvo finanšu pārskatu par laikposmu par 12 mēnešiem līdz pēdējam noslēgtajam mēnesim, kas projekta iesnieguma iesniegšanas dienā nedrīkst būt vecāks par diviem mēnešiem;

35.2.3. konsolidēto gada pārskatu, ja mātes sabiedrība ir ārvalstīs reģistrēta juridiska persona;

35.2.4. būvvaldes izsniegtu būvatļauju (kopiju) (ja darba vietu izveidei ir nepieciešama ēku un būvju būvniecība, rekonstrukcija un renovācija, un netiek iesniegti šo noteikumu 35.2.5. vai 35.2.6.apakšpunktā minētie dokumenti);

35.2.5. būvvaldes akceptētu būvprojektu tehniskā projekta stadijā (kopiju), ja paredzēta vienkāršota renovācija, būvvaldē saskaņotu apliecinājuma karti par projektā veicamajiem darbiem (kopija), (ja darba vietu izveidei ir nepieciešama ēku un būvju būvniecība, rekonstrukcija un renovācija, un netiek iesniegti šo noteikumu 35.2.4. vai 35.2.6.apakšpunktā minētie dokumenti);

35.2.6. būvvaldes saskaņotu būvprojektu skiču projekta stadijā (kopiju), ja būvprojekts tehniskā projekta stadijā nav akceptēts būvvaldē pirms projekta iesnieguma iesniegšanas un ja tas ir izstrādāts saskaņā ar normatīvajiem aktiem būvniecības jomā (ja darba vietu izveidei ir nepieciešama ēku un būvju būvniecība, rekonstrukcija un renovācija, un netiek iesniegti šo noteikumu 35.2.4. vai 35.2.5. minētie dokumenti);

35.2.7. atbilstoši šo noteikumu 4.pielikumam izstrādātu būvniecības izmaksu tāmes kopiju, norādot un nodalot visas darbu un materiālu izmaksu pozīcijas, kas ir iekļautas investīciju izmaksās (ja darba vietu izveidei ir nepieciešama ēku un būvju būvniecība, rekonstrukcija un renovācija);

35.2.8. iepirkuma procedūru apliecinošos dokumentus (ja attiecināms);

35.2.9. biznesa plānu atbilstoši šo noteikumu 2.pielikumam. Ja projekts tiek īstenots atsevišķā projekta iesniedzēja struktūrvienībā, minētie dati jānorāda gan par projekta iesniedzēju, gan par struktūrvienību, kurā tiek īstenots projekts;

35.2.10. iekārtu tehniskās specifikācijas, to apjomu, ražības rādītājus (iekārtas jauda, izlaides apjomus stundā/minūtē) (kopiju), ja darba vietu izveidei ir nepieciešams iegādāties iekārtas, ja šajā apakšpunktā minētā informācija nav ietverta šo noteikumu 35.2.7. un 35.2.8.apakšpunktā minētajos dokumentos;

35.2.11. aizdevuma līgumu ar kredītiestādi par investīciju veikšanu darba vietu izveidei un apliecinājumu par kredītiestādes nosacījumu izpildi aizdevuma saņemšanai vai kredītiestādes valdes, kredītkomitejas vai citas kompetentas institūcijas vai amatpersonas lēmumu par aizdevuma piešķiršanu investīciju veikšanai darba vietu izveidei un projekta iesniedzēja kompetentas amatpersonas vai institūcijas lēmums par kredītiestādes izvirzīto nosacījumu izpildi (ja attiecināms);

35.2.12. Eiropas Savienībā reģistrētas kredītiestādes garantijas vēstuli, kas izsniegta par labu sadarbības iestādei atbilstoši šo noteikumu 46.punktam. Eiropas Savienībā reģistrētu kredītiestādes garantijas vēstuli neiesniedz sadarbības iestādē, ja projekta iesniedzējs saistīto personu grupas kopējā bilances vērtība ir vismaz 250 000 000 lati;

35.2.13. uzskaites veidlapas par projekta iesniedzēja saņemto *de minimis* atbalstu saskaņā ar normatīvajiem aktiem par *de minimis* atbalsta uzskaites un piešķiršanas kārtību, ja finansējumu šo noteikumu ietvaros attiecībā uz tām pašām attiecināmajām izmaksām plānots apvienot ar *de minimis* atbalstu saskaņā ar šo noteikumu 30.punktu.

36. Projekta iesniedzējs papildus šo noteikumu 35.2.apakšpunktā minētajiem pielikumiem var iesniegt citus dokumentus, kurus projekta iesniedzējs uzskata par nepieciešamu iesniegt, lai pamatotu projekta iesnieguma atbilstību šo noteikumu 5.pielikumā minētajiem projektu iesniegumu vērtēšanas kritērijiem.

37. Ja projekta iesniegumā paredzēta būvniecība, rekonstrukcija vai renovācija, sadarbības iestāde ar būvniecību, rekonstrukciju un renovāciju saistīto informāciju iegūst, izmantojot Ekonomikas ministrijas pārziņā esošo valsts informācijas sistēmu "Būvniecības informācijas sistēma" (turpmāk – informācijas sistēma).

38. Ja šo noteikumu 35. un 36. punktā noteiktie iesniedzamie dokumenti nav latviešu valodā, tiem pievieno apliecinātu tulkojumu saskaņā ar normatīvajiem aktiem par kārtību, kādā apliecināmi dokumentu tulkojumi valsts valodā.

39. Projekta iesniegumu var iesniegt papīra formā vai elektroniska dokumenta veidā. Projekta iesniegumu papīra formā var iesniegt personīgi sadarbības iestādē vai nosūtīt pa pastu ierakstītā vēstulē. Projekta iesniegumu elektroniska dokumenta veidā var iesniegt personīgi sadarbības iestādē, nosūtīt pa pastu vai nosūtīt uz sadarbības iestādes elektronisko pasta adresi, kas norādīta paziņojumā par projektu iesniegumu iesniegšanu.

40. Ja projekta iesniegumu iesniedz papīra formā, to iesniedz vienā eksemplārā cietos vākos, caurauklotu (izņemot būvprojektu), ar secīgi numurētām lapām, uz pēdējās lapas otrā pusē diegu gali ir pielīmēti, uz uzlīmes ir informācija par dokumentā sanumurēto un cauraukloto lapu skaitu, apliecinājums par dokumentu kopiju pareizību, projekta iesniedzēja nosaukums, projekta iesnieguma sagatavošanas datums, dokumenta autora nosaukums, dokumenta izstrādāšanas vieta un projekta iesniedzēja amatpersonas paraksts.

41. Ja projekta iesniegumu iesniedz papīra formā, projekta iesniedzējs ne vēlāk kā triju darbdienu laikā pēc projekta iesnieguma iesniegšanas iesniedz sadarbības iestādē elektroniski vai nosūta uz elektroniskā pasta adresi ( veidlapa@liaa.gov.lv ) aizpildītu projekta iesnieguma veidlapu *DOC*, *XLS* vai *PDF* datņu formātā. Šo noteikumu 1.pielikuma 6.1., 6.2. un 6.3.apakšpunktos un 2.pielikuma 2.8., 7.2., 7.3., 7.4., 7.5.apakšpunktos veiktie aprēķini ir jāiesniedz XLS datņu formātā.

42. Ja projekta iesniegumu iesniedz elektroniska dokumenta veidā, tas atbilst šādām prasībām:

42.1. projekta iesniegums ir izstrādāts un noformēts atbilstoši elektronisko dokumentu apriti regulējošo normatīvo aktu prasībām;

42.2. projekta iesniegums ir izstrādāts *DOC*, *XLS*, *PDF* vai *JPG* datņu formātā;

42.3. projekta iesnieguma veidlapa un papildus iesniedzamo dokumentu oriģināli ir parakstīti katrs atsevišķi ar to autora drošu elektronisko parakstu un apliecināti ar laika zīmogu pirms konkrētās projektu atlases kārtas beigu termiņa. Ja papildus iesniedzamie dokumenti ir dokumentu kopijas, tie ir apliecināti katrs atsevišķi ar projekta iesniedzēja drošu elektronisku parakstu un laika zīmogu pirms projektu iesniegumu iesniegšanas beigu termiņa.

43. Ja projekta iesniegumu iesniedz personīgi, par projekta iesnieguma iesniegšanas laiku uzskatāms sadarbības iestādes zīmogā norādītais saņemšanas datums un laiks.

44. Ja projekta iesniegumu iesniedz elektroniska dokumenta veidā, nosūtot uz sadarbības iestādes elektronisko pasta adresi, un rodas domstarpības par projekta iesnieguma iesniegšanas brīdi, projekta iesniedzējam jāpierāda, ka projekta iesniegums ir nosūtīts pirms projektu iesniegumu iesniegšanas termiņa beigām, bet sadarbības iestādei pēc projekta iesniedzēja lūguma jāpamato, ka projekta iesniegums nav saņemts vai saņemts pēc projektu iesniegumu iesniegšanas beigu termiņa.

 45. Ja projekta iesniegums iesniegts elektroniska dokumenta veidā vai nosūtīts pa pastu, sadarbības iestāde piecu darbdienu laikā pēc projekta iesnieguma saņemšanas rakstiski paziņo projekta iesniedzējam projekta iesnieguma reģistrācijas numuru. Ja projekta iesniegumu iesniedz personīgi, projekta iesnieguma reģistrācijas numurs tiek piešķirts projekta iesnieguma saņemšanas brīdī.

**VII. Kredītiestādes garantijas vēstule**

46. Projekta iesniedzējs iesniedz sadarbības iestādē kredītiestādes iz­sniegtu pirmā pieprasījuma līguma izpildes garantijas vēstuli (turpmāk – garantijas vēstule) divu procentu vērtībā no pieprasītā publiskā finansējuma. Garantijas vēstulē noteikts, ka projekta iesniedzējam sadarbības iestādē ir jāiesniedz starp­posma maksājuma pieprasījums vismaz par 30% no pieprasītā publiskā finansējuma apmēra, par 24 mēnešu projekta īstenošanas periodu no dienas, kad tika noslēgts līgums par projekta īstenošanu ar sadarbības iestādi.

47. Šo noteikumu 46.punktā minētās garantijas vēstules garantijas termiņš ir vismaz 36 mēneši no projektu iesniegumu iesniegšanas termiņa pēdējās dienas.

48. Sadarbības iestādei ir pienākums atbrīvot šo noteikumu 46.punktā minētajā garantijas vēstulē norādīto summu pirms šo noteikumu 47.punktā noteiktā termiņa šādos gadījumos:

48.1. ja sadarbības iestāde pēc projekta iesnieguma vērtēšanas ir pieņēmusi lēmumu par projekta iesnieguma noraidīšanu vai parakstījusi atzinumu par projekta iesniedzēja iesniegtās informācijas neatbilstību lēmumā par projekta iesnieguma apstiprināšanu ar nosacījumu ietvertajiem nosacījumiem;

48.2. ja sadarbības iestāde ir konstatējusi, ka finansējuma saņēmējs   
25 mēnešu laikā no dienas, kad noslēgts līgums par projekta īstenošanu, sadarbības iestādē ir iesniedzis starpposma maksājuma pieprasījumu vismaz par 30 % no pieprasītā publiskā finansējuma apmēra, kas radušies 24 mēnešu laikā no dienas, kad noslēgts līgums par projekta īstenošanu;

48.3. ja sadarbības iestāde ir pārkāpusi šajos noteikumos un līgumā par projekta īstenošanu noteiktos tai saistošos termiņus.

49. Šo noteikumu 46.punktā minētās garantijas vēstules norādīto summu kredītiestāde izmaksā pēc pirmā sadarbības iestādes pieprasījuma šādos gadījumos:

49.1. ja projekta iesniedzējs pēc projekta iesnieguma iesniegšanas ir atsaucis iesniegto projekta iesniegumu;

49.2. ja sadarbības iestāde ir pieņēmusi lēmumu projektu apstiprināt ar nosacījumu, bet noteiktajā termiņā projekta iesniedzējs nav sniedzis nepieciešamo informāciju vai nav sniedzis argumentētu pamatojumu par nespēju sniegt nepieciešamo informāciju;

49.3. ja sadarbības iestāde ir pieņēmusi lēmumu par projekta iesnieguma apstiprināšanu, bet noteiktajā termiņā projekta iesniedzējs nav noslēdzis ar sadarbības iestādi līgumu par projekta īstenošanu;

49.4. ja tiek izbeigts līgums par projekta īstenošanu pēc finansējuma saņēmēja vai sadarbības iestādes iniciatīvas. Sadarbības iestāde nepieprasa kredītiestādei izmaksāt šo noteikumu 46.punktā minētajā garantijas vēstulē norādīto summu, ja līgums izbeigts pēc sadarbības iestādes iniciatīvas un finansējuma saņēmējs rīkojies labticīgi;

49.5. ja 25 mēnešu laikā no dienas, kad noslēgts līgums par projekta īstenošanu, finansējuma saņēmējs sadarbības iestādē nav iesniedzis starpposma maksājuma pieprasījumu vismaz par 30 % no pieprasītā publiskā finansējuma apmēra, kas radušies 24 mēnešu laikā no dienas, kad noslēgts līgums par projekta īstenošanu.

50. Šo noteikumu 49.punktā noteiktajā kārtībā iegūtos finanšu līdzekļus ieskaita valsts pamatbudžeta ieņēmumos.

**VIII. Projektu iesniegumu vērtēšanas un lēmumu pieņemšanas kārtība**

 51. Aktivitātes ietvaros iesniegto projektu iesniegumu vērtēšanu nodrošina sadarbības iestāde. Aktivitātes ietvaros iesniegto projektu iesniegumu vērtēšanu atbilstoši kvalitātes, atbilstības un administratīvajiem kritērijiem nodrošina sadarbības iestādes izveidota projektu iesniegumu vērtēšanas komisija (turpmāk – komisija):

511. komisijas sastāvā ir valsts aģentūras „Latvijas Investīciju un attīstības aģentūra” un Ekonomikas ministrijas izvirzītie pārstāvji;

51.2. komisijas sēdēs novērotāja statusā bez balsstiesībām var piedalīties vadošās iestādes, atbildīgās un sadarbības iestādes pārstāvji;

51.3. komisijai ir tiesības pieaicināt ekspertus ar padomdevēja tiesībām;

51.4. komisijai ir tiesības pieaicināt visu projektu iesniedzēju pārstāvjus projektu prezentēšanai.

52. Komisijas darbību nosaka sadarbības iestādes izstrādāta un apstiprināta kārtība.

53. Projekta iesnieguma atbilstību administratīvajiem un atbilstības kritērijiem vērtē ar „jā” vai „nē” („jā” – atbilst, „nē” – neatbilst). Projekta iesnieguma atbilstību kvalitātes kritērijiem vērtē, piešķirot noteiktu punktu skaitu.

54. Projekta iesniegumu vērtē atbilstoši šo noteikumu 5.pielikumā minētajiem kvalitātes, atbilstības, administratīvajiem un finansējuma piešķir­šanas kritērijiem, izmantojot projektu iesniegumu atlases un vērtēšanas metodiku un projektu iesniegumu vērtēšanas veidlapas, kas noteiktas normatīvajos aktos par kārtību, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu un nosaka Eiropas Savienības struktūrfondu un Kohēzijas fonda vadības un kontroles sistēmas izveidošanas prasības. Sadarbības iestāde šo noteikumu 5.pielikuma 2., 3., 5., 9.2. 9.4. un 9.6.punktā minēto kritēriju izvērtēšanai nepieciešamo informāciju iegūst Administratīvā procesa likumā noteiktajā kārtībā no atbildīgajām institūcijām.

55. Kritēriju vērtēšanas secība:

55.1. vispirms vērtē projekta iesnieguma atbilstību šo noteikumu 5.pielikuma 29.punktā minētajam kritērijam. Ja projekta iesniegums neatbilst šo noteikumu 5.pielikuma 29.punktā minētajam kritērijam, tā vērtēšanu neturpina;

55.2. ja projekta iesniegums atbilst šo noteikumu 5.pielikuma 29.punktā minētajam kritērijam, projekta iesnieguma vērtēšanu turpina pēc šo noteikumu 5.pielikuma 9.1.apakšpunktā minētā kritērija. Ja projekta iesniegums neatbilst šo noteikumu 5.pielikuma 9.1.apakšpunktā minētajam kritērijam, tā vērtēšanu neturpina;

55.3. ja projekta iesniegums atbilst šo noteikumu 5.pielikuma 9.1.apakšpunktā minētajam kritērijam, projekta iesnieguma vērtēšanu turpina pēc šo noteikumu 5.pielikuma 9.2., 9.5. un 9.6.apakšpunktā, 10., 11., 12., 13., 14., 16. un 22.punktā minētajiem kritērijiem. Ja projekta iesniegums neatbilst šo noteikumu 5.pielikuma 9.2., 9.5. un 9.6.apakšpunktā, 10., 11., 12., 13., 14., 16. un 22. punktā minētajiem kritērijiem, tā vērtēšanu neturpina;

55.4. šo noteikumu 5.pielikuma 16.punktā minēto kritēriju vērtē, izman­tojot šo noteikumu 3.pielikumā iekļauto neatbalstāmo nozaru sarakstu;

55.5. ja projekta iesniegums atbilst šo noteikumu 5.pielikuma 9.2., 9.5. un, 9.6.apakšpunktā, 10., 11., 12., 13., 14., 16. un, 22.punktā minētajiem kritērijiem, projekta iesnieguma vērtēšanu turpina pēc šo noteikumu 5.pielikumā minētajiem kvalitātes kritērijiem (1., 2., 3., 4., 5., 6., 7. un 8.punkts);

55.6. visus projektu iesniegumus, kas šo noteikumu 5.pielikuma 1.punktā ir saņēmuši vismaz 10 punktus, 2.punktā ir saņēmuši vismaz 10 punktus, 3.punktā ir saņēmuši vismaz 10 punktus un 4.punktā ir saņēmuši vismaz 12 punktus, turpina vērtēt pēc pārējiem šo noteikumu 5.pielikumā minētajiem kritērijiem. Ja projekta iesniegums šo noteikumu 5.pielikuma 1.punktā nav saņēmis vismaz 10 punktus, 2.punktā nav saņēmis vismaz 10 punktus, 3.punktā nav saņēmis vismaz 10 punktus vai 4.punktā nav saņēmis vismaz 12 punktus, tā vērtēšanu neturpina;

55.7. ja, vērtējot projektu iesniegumus pēc šo noteikumu 5.pielikumā minētajiem kvalitātes kritērijiem (1., 2., 3., 4., 5., 6., 7. un 8.), vairāki projektu iesniegumi saņem vienādu punktu skaitu, tad, sarindojot projektus, ievēro šādus principus:

55.7.1. augstāku novērtējumu saņem projektu iesniegumi ar projekta ietvaros lielāku jaunizveidoto darba vietu skaitu;

55.7.2 ja jaunizveidoto darba vietu skaits ir vienāds, tad augstāku novērtējumu saņem projektu iesniegumi ar augstāku projekta iesniegumā plānoto aktivitāšu gatavību uzsākšanai;

55.7.3. ja projekta iesniegumā plānoto aktivitāšu gatavība uzsākšanai ir vienāda, tad augstāku novērtējumu saņem projektu iesniegumi ar zemāku finansējuma intensitāti.

55.8. pēc pārējiem šo noteikumu 5.pielikuma 9.3., 9.4.apakšpunktā, 15., 17., 18., 19., 20., 21., 23., 24., 25., 26., 27., 28., 30 un 31.punktā minētajiem kritērijiem turpina vērtēt tikai tos projektu iesniegumus, kuri atbilst šo noteikumu 5.pielikuma 32.punktā minētajam kritērijam.

56. Ja projekta iesniegumā nav pietiekamas informācijas, lai izvērtētu projekta iesnieguma atbilstību vienam vai vairākiem kritērijiem, kā arī, ja minētā informācija nav salasāma vai nav sniegta latviešu valodā, uzskata, ka projekta iesniegums neatbilst attiecīgajam kritērijam vai attiecīgajā kritērijā tiek piešķirts zemākais vērtējums.

57. Sadarbības iestādes vadītājs, pamatojoties uz komisijas vērtējumu, pieņem lēmumu par projekta iesnieguma apstiprināšanu, ja projekta iesniegums atbilst šo noteikumu 5.pielikuma minētajiem 32.punkta kritērijam. Ja projekta iesniegums neatbilst minētajam kritērijam, sadarbības iestādes vadītājs pieņem lēmumu par projekta iesnieguma noraidīšanu. Šajā punktā minētos lēmumus sadarbības iestādes vadītājs pieņem trīs mēnešu laikā pēc projektu iesniegumu iesniegšanas beigu datuma.

58. Lēmums par projekta iesnieguma apstiprināšanu ar nosacījumu var ietvert nosacījumus, kas jāizpilda, lai projekta iesniedzējs varētu noslēgt līgumu par projekta īstenošanu.

59. Lēmumā par projekta iesnieguma apstiprināšanu ar nosacījumu sadarbības iestāde projekta iesniedzējam norāda, kāda papildu vai precizējošā informācija ir nepieciešama, lai projekta iesniegums atbilstu šo noteikumu 5.pielikuma 9.3., 9.4., 15., 17, 18., 19., 20., 21., 23., 24., 25., 26., 27., 28., 30. un 31. punktā minētajiem kritērijiem, un termiņu, kurā informācija ir iesniedzama. Precizējot projekta iesniegumu, nedrīkst palielināt attiecināmo izmaksu kopsummu, finansējuma apjomu un intensitāti.

60. Sadarbības iestādes lēmumā ietverto nosacījumu izpildes termiņš nevar būt garāks par trim nedēļām no dienas, kad parakstīts lēmums par projekta iesnieguma apstiprināšanu ar nosacījumu.

61. Šo noteikumu 60.punktā minēto termiņu nevar pagarināt.

62. Projekta iesniedzējam pirms lēmuma par projekta apstiprināšanu, ja projekta iesniegums atbilst šo noteikumu 5.pielikuma minētajiem 32.punkta kritērijam vai pēc šo noteikumu 60.punktā minētajā lēmumā ietverto nosacījumu izpildes beigu termiņa nav Valsts ieņēmumu dienesta administrēto nodokļu un citu valsts vai pašvaldību noteikto obligāto maksājumu parādu.

63. Lēmumu par projekta iesnieguma apstiprināšanu, apstiprināšanu ar nosacījumu vai noraidīšanu un atzinumu par projekta iesniedzēja iesniegtās informācijas atbilstību lēmumā par projekta iesnieguma apstiprināšanu ar nosacījumu ietvertajiem nosacījumiem nosūta pa pastu projekta iesniedzējam divu darbdienu laikā pēc lēmumu vai atzinuma parakstīšanas.

64. Lēmumu par projekta iesnieguma apstiprināšanu, apstiprināšanu ar nosacījumu vai noraidīšanu un atzinumu par projekta iesniedzēja iesniegtās informācijas atbilstību lēmumā par projekta iesnieguma apstiprināšanu ar nosacījumu ietvertajiem nosacījumiem vienas darbdienas laikā pēc lēmumu vai atzinuma parakstīšanas nosūta arī uz projekta iesniegumā norādīto faksa vai elektroniskā pasta adresi.

65. Informāciju par šo noteikumu 59.punktā minētajā lēmumā ietverto nosacījumu izpildi projekta iesniedzējs iesniedz sadarbības iestādē vērtēšanai. Sadarbības iestāde divu nedēļu laikā no informācijas saņemšanas izvērtē projekta iesniedzēja informāciju un sagatavo atzinumu par tās atbilstību lēmumā ietvertajiem nosacījumiem.

**IX. Projekta īstenošanas un finansējuma saņemšanas nosacījumi**

66. Lai noslēgtu līgumu ar sadarbības iestādi par projekta īstenošanu, projekta iesniedzējam ir jāiesniedz sadarbības iestādē viens no šādiem aplie­cinošajiem dokumentiem:

66.1. līgumu, kas noslēgts ar kredītiestādi, par aizdevuma piešķiršanu nepieciešamo investīciju veikšanai vismaz 70% apmērā no paredzētā investīciju kopējā apjoma;

66.2. līgumu,  kas noslēgts ar saistīto personu grupas komersantu, vai apliecinājumu no saistīto personu grupas komersanta par investīciju veikšanai nepieciešamā finansējuma nodrošināšanu, pie nosacījuma, ja saistīto personu grupas kopējais pašu kapitāls veido vismaz 75 % no  paredzētā investīciju kopējā apjoma;

66.3. projekta iesniedzēja valdes lēmumu vai apliecinājumu  par investīciju veikšanai nepieciešamā finansējuma nodrošināšanu no pašu līdzekļiem, pie nosacījuma, ja finansējuma saņēmēja pašu kapitāls veido vismaz 75 % no paredzētā investīciju kopējā apjoma.

67. Ja projekta iesniedzējam bija jāiesniedz šo notei­kumu 59.punktā minētā informācija, šo noteikumu 65.punktā minēto informāciju ir jāiesniedz divu nedēļu laikā pēc tam, kad saņemts sadarbības iestādes atzinums par projekta iesniedzēja iesniegtās informācijas atbilstību lēmumā par projekta iesnieguma apstiprināšanu ar nosacījumu ietvertajiem nosacījumiem, vai, ja projekta iesniedzējam nebija jāiesniedz šo noteikumu 59.punktā minētā infor­mācija, šo noteikumu 65.punktā minētie dokumenti ir jāiesniedz divu mēnešu laikā no sadarbī­bas iestādes lēmuma par projekta iesnieguma apstiprināšanu saņem­šanas.

68. Finansējuma saņēmējam 18 mēnešu laikā no dienas, kad  ir noslēgts līgums par projekta īstenošanu, ir pienākums radīt vismaz 50 jaunas darba vietas un veikt šo noteikumu 21.punktā noteiktās investīcijas. Ja projekta īstenošanas ietvaros, pēc šajā punktā minētā 18 mēnešu termiņa beigām tiek radītas jaunas darba vietas, to izmaksas nav attiecināmas.

69. Projekta maksimālais īstenošanas laiks ir trīs gadi no dienas, kad noslēgts līgums par projekta īstenošanu, projekta maksimālais īstenošanas laiks ir trīs gadi no minētā līguma parakstīšanas dienas, bet ne vēlāk kā 2015.gada 1.jūlijs.

70. Ja kāda no nozarēm, kurā darbojas projekta iesniedzējs, nav atbalstāma un projekta iesniedzējs pretendē uz projekta īstenošanu atbalstāmajā nozarē, projekta iesniedzējs skaidri nodala atbalstāmās nozares projekta īstenošanas finanšu plūsmas no citu darbības nozaru finanšu plūsmām projekta īstenošanas laikā un trīs gadus pēc projekta īstenošanas, ja finansējuma saņēmējs atbilst sīko (mikro), mazo un vidējo komersantu statusam, bet piecus gadus pēc projekta īstenošanas, ja tas atbilst lielo komersantu statusam. Neatbalstāmās nozares ir definētas šo noteikumu 3.pielikumā.

71. Projekta iesniedzēja pienākumi:

71.1. sagatavot un glabāt projekta iesnieguma atvasinājumu un ar projekta īstenošanu saistīto dokumentu oriģinālus vai normatīvajos aktos par dokumentu izstrādāšanu un noformēšanu noteiktajā kārtībā apliecinātas to kopijas līdz projektu iesniegumu vērtēšanas beigām, bet, ja projektu apstiprina, – līdz 2021.gada 31.decembrim;

71.2. sniegt Eiropas Komisijas un Eiropas Savienības fondu vadībā iesaistīto institūciju pārstāvjiem pieeju šo noteikumu 71.1.apakšpunktā minētajiem dokumentiem vai normatīvajos aktos par dokumentu izstrādāšanu un noformēšanu noteiktajā kārtībā apliecinātām to kopijām.

72. Finansējuma saņēmējs saskaņā ar normatīvajiem aktiem, kas nosaka kārtību, kādā Eiropas Savienības struktūrfondu un Kohēzijas fonda vadībā iesaistītās institūcijas un Eiropas Savienības fondu finansējuma saņēmēji nodrošina Eiropas Savienības fondu publicitāti un vizuālās identitātes prasību ievērošanu, kā arī publisko informāciju par šo fondu projektiem, nodrošina aktuālās informācijas ievietošanu finansējuma saņēmēja tīmekļa vietnē (ja tāda ir) par projekta īstenošanas gaitu ne retāk kā reizi trijos mēnešos.

73. Finansējuma saņēmējs saņem finansējumu, ja ir izpildīti šādi nosacījumi:

73.1. finansējuma saņēmējs ar sadarbības iestādi ir noslēdzis līgumu par projekta īstenošanu;

73.2. projekta iesniegums iesniegts sadarbības iestādē, pirms finansējuma saņēmējs ir uzsācis projekta atbalstāmās darbības;

73.3 finansējuma saņēmējs, īstenojot projektu, nodrošina atsevišķu ar projekta īstenošanu saistīto saimniecisko darījumu izdevumu (šo noteikumu 19.punktā minētās attiecināmās izmaksas) grāmatvedības uzskaiti, kas atbilst normatīvajiem aktiem grāmatvedības jomā, kā arī finanšu pārskatus sagatavo atbilstoši normatīvajiem aktiem, kas nosaka kārtību, kādā finanšu pārskatos atspoguļojams valsts, pašvaldību, ārvalstu, Eiropas Kopienas, citu starptautisko organizāciju un institūciju finansiālais atbalsts (finanšu palīdzība), ziedojumi un dāvinājumi naudā vai natūrā;

73.4. ir sagatavots un līgumā par projekta īstenošanu paredzētajā laikā iesniegts sadarbības iestādē starpposma un noslēguma maksājuma pieprasījums, un ir pievienotas dokumentu kopijas saskaņā ar sadarbības iestādes izstrādātu un apstiprinātu izdevumus apliecinošo dokumentu sarakstu, kas publicēts un norādīts sadarbības iestādes tīmekļa vietnē;

73.5. projekta īstenošanas izmaksas tiek atzītas par attiecināmām pēc sadarbības iestādes veiktajām starpposma vai noslēguma maksājuma pieprasījumu pārbaudēm saskaņā ar normatīvajiem aktiem par Eiropas Savienības struktūrfondiem;

73.6. visus maksājumus finansējuma saņēmējs veic no atsevišķa, projekta īstenošanai paredzēta konta, kas norādīts līgumā par projekta īstenošanu.

74. Sadarbības iestādei ir tiesības veikt pārbaudes projekta īstenošanas vietā saskaņā ar normatīvajiem aktiem, kas nosaka kārtību, kādā vadošā iestāde, sertifikācijas iestāde, sadarbības iestāde vai atbildīgā iestāde veic pārbaudi Eiropas Savienības struktūrfondu un Kohēzijas fonda finansētā projekta īstenošanas vietā, kad projekta iesniegums ir iesniegts sadarbības iestādē.

75. Sadarbības iestāde izbeidz līgumu par projekta īstenošanu un finansējuma saņēmējam ir pienākums atmaksāt piešķirto finansējumu sadarbības iestādes norādītajā kontā par projekta īstenošanu līgumā noteiktajos gadījumos, kā arī:

75.1. ja 18 mēnešu laikā no dienas, kad ir noslēgts līgums ar sadarbības iestādi par projekta īstenošanu, finansējuma saņēmējs nav uzsācis  vismaz 50 jaunu darbinieku nodarbināšanu uz pilnu darba slodzi atbilstoši projekta iesniegumā norādītajam, ievērojot nosacījumu, ka projekta ietvaros netiek nodarbināta persona, kas divu gadu laikā pirms projekta iesnieguma iesniegšanas dienas ir tikusi nodarbināta pie projekta iesniedzēja vai pie projekta iesniedzēja saistīto personu grupas;

75.2. ja finansējuma saņēmējam bija nepieciešams veikt investīcijas jaunu darba vietu izveidē saskaņā ar šo noteikumu 17.5.apakšpunktu vismaz 3 500 000 latu apmērā vai saskaņā ar šo noteikumu 17.6.apakšpunktu vismaz 1000 latus par katru jaunizveidoto darba vietu, bet 18 mēnešu laikā no dienas, kad sadarbības iestāde ir pieņēmusi lēmumu par projekta iesnieguma apstiprināšanu, minētās investīcijas nav veiktas;

75.3. ja 25 mēnešu laikā no dienas, kad noslēgts līgums par projekta īstenošanu finansējuma saņēmējs nav iesniedzis maksājuma pieprasījumu vismaz par 30 % no līgumā par projekta īstenošanu norādītā kopējā publiskā finansējuma apmēra, par 24 mēnešu projekta īstenošanas perioda no dienas, kad noslēgts līgums;

75.4. ja pēc projekta īstenošanas pabeigšanas trīs gadu uzraudzības periodā mikro, maziem un vidējiem komersantiem un piecu gadu uzraudzības periodā lielajiem uzņēmumiem samazinās izveidotās darbavietas vai neto darba algas izmaksas zem līgumā par projekta īstenošanu noteiktā apjoma.

76. Sadarbības iestāde proporcionāli samazina finansējumu un veic finanšu korekciju, ja nav īstenota kāda no līgumā par projekta īstenošanu paredzētajām darbībām, bet tiek sasniegts projekta mērķis, šādos gadījumos:

76.1. ja faktiskais finanšu līdzekļu izlietojums ir mazāks, nekā paredzēts projekta iesniegumā;

76.2. ja nav iesniegti finanšu līdzekļu izlietojumu apliecinošie dokumenti;

76.3. ja līdzekļu izlietojums nav samērīgs un pamatots;

76.4. ja iepirkums nav veikts atbilstoši normatīvajiem aktiem iepirkuma jomā;

76.5. ja projekta īstenošanas laikā ir segtas izmaksas no aktivitātes līdzekļiem par personu, kas ir tikusi nodarbināta divu gadu laikā pirms projekta iesnieguma iesniegšanas dienas pie finansējuma saņēmēja vai pie finansējuma saņēmēja saistīto personu grupas.

77. Ja projekta īstenošanas laikā rodas papildu izdevumi vai sadārdzinājuma izmaksas, finansējuma saņēmējs sedz tos no saviem līdzekļiem.

78. Sadarbības iestādei ir tiesības starpposma un noslēguma pārskata vērtēšanas laikā, kā arī pēc maksājuma veikšanas pieprasīt no finansējuma saņēmēja papildu informāciju, kas saistīta ar starpposma un noslēguma pārskata vērtēšanu.

79. Sadarbības iestādei ir tiesības starpposma un noslēguma pārskata vērtēšanas laikā pieaicināt ekspertus.

80. Maksājumus veic bezskaidras naudas norēķinu veidā uz atsevišķu projekta īstenošanai paredzēto finansējuma saņēmēja bankas kontu, kas norādīts līgumā par projekta īstenošanu.

81. Starpposma maksājumus var saņemt:

81.1. ne biežāk kā reizi trijos mēnešos, ja starpposma pārskatu iesniedz par summu, kas nepārsniedz 200 000 latu;

81.2. biežāk nekā reizi trijos mēnešos, ja starpposma pārskatu iesniedz par summu, kas pārsniedz 200 000 latu.

82. Starpposma maksājumu var pieprasīt tikai pēc attiecīgo darba algas maksājumu veikšanas (tai skaitā ietverot visus atbilstošos nodokļu un nodevu maksājumus).

83. Finansējuma saņēmējs projekta noslēguma pārskatu iesniedz sadarbības iestādē 15 darbdienu laikā pēc projekta īstenošanas pabeigšanas. Sadarbības iestāde var pagarināt minēto 15 darbdienu termiņu, bet ne ilgāk kā līdz 2015.gada 10.augustam, ja finansējuma saņēmējs iesniedz sadarbības iestādē pamatotu lūgumu pagarināt projekta noslēguma pārskata iesniegšanas termiņu.

84. Sadarbības iestāde finansējuma saņēmējam izmaksājamo finansējuma apjomu nosaka, pamatojoties uz projekta attiecināmo izmaksu tāmi un iesniegtajiem izdevumus apliecinošiem dokumentiem, ievērojot normatīvo aktu prasības maksājumu un darījumu apliecinošo dokumentu izstrādāšanas un noformēšanas jomā.

**X. Noslēguma jautājums**

85. Šo noteikumu 37.punkts stājas spēkā līdz ar informācijas sistēmas izveidi saskaņā ar normatīvajiem aktiem par būvniecības informācijas sistēmu. Ar šo noteikumu 37.punkta stāšanos spēkā spēku zaudē šo noteikumu 35.2.apakšpunktā ietvertās prasības attiecībā uz tādas informācijas iesniegšanu, kas ir pieejama informācijas sistēmā.

Ministru prezidents V.Dombrovskis

Ekonomikas ministrs D.Pavļuts

Iesniedzējs:

Ekonomikas ministrs D.Pavļuts

Vīza: Valsts sekretārs J.Pūce

2012.03.06. 10:02

Austris Jansons

67013062, Austris.Jansons@em.gov.lv